Kif qegħdin naraw, kull demokrazija tiġi fil-mument tal-prova tagħha. Dak li qiegħed iseħħ fir-Renju Unit u fl-Istati Uniti tal-Amerika huwa iktar ċar għalina li anki dawk li għandhom l-iktar esperjenza jsibu ruħhom f'din il-pożizzjoni. Proprju dawn iż-żewġ stati welldu f'diversi oħra, direttament jew indirettament, id-demokrazija. Għal snin twal kienu l-mudell li ħafna popli jridu jimitaw. Imma ħadd ma jista' jserraħ moħħu li kiseb id-demokrazija, u għalhekk mhuwiex ser ikollu kurrenti, movimenti kuntrarji. Id-demokrazija hija ħajja u għax hija hekk titlob attenzjoni kontinwa. Titlob ħarsien u mġieba korretta. F'pajjiżna Nafu b'dan, anki aħna. Sar ħafna xogħol minn naħa tal-Partit Nazzjonalista sabiex iservi u jissodaha. Tixraq għax bid-difetti umani u legali tagħha tibqa' l-aqwa waħda. Waħda li fiha valur. Tibqa' dik li tiggarantixxi l-libertà u d-drittijiet fundamentali tagħna. Dawk id-drittijiet li tant drajna, li jkun hemm min ma jemminx li jistgħu jitnaqqsulu jew jittiħdulu. Imma kif rajna, u naraw, hemm bżonn ta' viġilanza u attenzjoni. Dak li qed immissu hawn, f'ħidmet il-Gvern preżenti, qed naraw li ma tantx qiegħed juri li din għalih hija prijorità bħal ma kienet, u għadha, għalina. Jiddispjaċina f'dan. Id-demokrazija m'għandhiex kuluri politiċi. Qegħda hemm għal kull persuna u trid titħaddem bis-sħiħ, ikun hemm min ikun hemm fil-poter. Trid issir il-ħidma Ma hemmx bżonn esaġerazzjonijiet jew estremiżmi fil-metodu li wieħed jersaq sabiex iqiegħed dan il-każ quddiem il-poplu. Il-linja tal-moderazzoni u tal-kelma hija neċessarja. Magħha dik tal-kelma diretta ċara, sempliċi u spjegattiva. Il-pajjiż irid jisma', irid jiġi konvint, imma mhux lest jidħol għal dan meta min qiegħed jitkellem ma jindirizzahx fid-dinjità li jitlob. Ħafna, bl-edukazzjoni li għandna, iridu jisimgħu argumenti sodi u differenti, li bihom jaħsbu. Hawn, anzi, moviment kontra min fil-politika ma jirrispettax l-intelliġenza ta' min qiegħed jisimgħu. Il-poplu jrid jara iktar loġika, iktar linji ċari fiċ-ċentru tal-politika. Politika serja Jekk għandna argumenti sodi, jekk għandna proposti u linji politiċi differenti m'għandna bżonn xejn, ħlief li nressqu dawn. Kif jgħidu, u kif ċertament nafu, ilhom jgħidu li r-raġuni ma tridx forza. Proprju għalhekk li qed ninstemgħu iktar bħala Oppożizzjoni. Il-linja tagħna hija dik li tħares fit-tul. Hija dik li biha, b'dak li ngħidu, inkunu qed nibnu u nħarsu lejn il-futur. L-Oppożizzjoni qegħda tiddistingwi ruħha iktar bil-fatt li tibqa' tippromwovi u tressaq ideat anke jekk mhix fil-Gvern. Tibqa' tagħmel il-kritika lejn dak li jkun qiegħed isir biex tifhem: l-ewwel, li mhux kull ma jingħad mill-Gvern huwa tajjeb; it-tieni, li hija għandha ideat differenti, viżjoni oħra ta' kif għandhom jitmexxew l-affarijiet. Il-politika tagħna hija serja, ċertament. Biss, trid tasal għand min lest li jismagħna bħala hekk. Għax huwa ċertament mument ta' prova politika kbira għar-Renju Unit. Il-pożizzjoni tal-Gvern Konservattiv mhi waħda faċli xejn. Dak li għaddejjin minnu huwa wieħed komplikat, fejn il-proċess demokratiku qiegħed jitqiegħed għall-eżami. Aħna ma nistgħux nieħdu pjaċir b'dan. Nistgħu nittamaw fl-aħjar u, fl-istess ħin, nieħdu lezzjonijiet. Dak li seħħ diġà qiegħed jaffettwana u ser jolqotna iktar fil-futur li ġej. Proprju għalhekk li aħna ħassejna u tkellimna sabiex ikun hemm iktar attenzjoni min-naħa tal-Gvern ta' pajjiżna. Proprju għalhekk li l-Kap tal-Oppożizzjoni, Dr Adrian Delia, ħass li anki fi ħdan il-Partit Popolari Ewropew ftit jiem ilu jitkellem fuq dak li qed naraw ġej għalina. Il-kredibilità ta' partit politiku f'demokrazija tiddependi minn dan. Tiddependi biex tingħata piż u konoxxenza. Dan jgħodd għal dawk fil-poter u dawk li mhumiex. Għax iktar ma jkunu loġiċi fl-argumenti, f'dan iktar tkun ħajja d-demokrazija tagħna. Min qiegħed f'dawn il-pożizzjonijiet għandu piż u responsabbiltà sabiex b'ħidmietu jiggarantixxi d-demokrazija. Irid jispjega u jkun ċar. Nisimgħu ħafna stejjer għaddejja mingħajr ma l-poplu jsib spjega. Ħafna drabi ssibek tagħraf li l-pajjiż, taħt din it-tmexxija, sar parti minn telenovela interminabbli. Programm wara ieħor, fejn ftit li xejn jimxi 'l quddiem. Imma ħafna aljenati b'dak li huwa għaddej. Hawn bżonn ta' bidla. Hawn bżonn li d-demokrazija tieħu lura r-ruħ. Dan huwa fil-moħħ ta' diversi li jħaddnu ideat politiċi differenti. Però, ħareġ b'mod iktar ċar u dirett fid-diskors tal-President tar-Repubblika ta' Jum ir-Repubblika. Kien diskors li jindirizza din il-linja politika. Wieħed li jaffronta l-bżonn fundamentali li soċjetà tmexxi lilha nnifisha b'iktar ġustizzja soċjali milli hija. Wieħed li mess direttament mal-abbużi li s-sistema għaddejja minnhom, ċertament dawk li jiġu mis-sistema klijentelari li nbniet, żbaljatament, f'dawn is-snin. Wieħed li jafferma l-bżonn li fid-demokrazija tiġi rispettata d-dinjità umana. Diskors li jimmerita li jinqara' direttament, u mhux jiġi distillat skont l-aġendi politiċi ta' min qiegħed fil-Gvern. Għax huwa diskors li huwa skomdu għal xi wħud li jibqgħu ma jridux jiċċaqilqu. Għax il-pajjiż demokratiku tagħna għaddej minn mument ta' prova qawwija, li jixraqlu ideat u linji politiċi li jissudawh. Linji alternattivi għal dawk li dan il-Gvern qiegħed imexxi bihom.
Il-mument tal-prova.